Беларускае студэнцкае зямляцтва (Ленінград)

Беларускае студэнцкае зямляцтва ў Ленінградзе. Дзейнічала з перапынкамі ў 1925—1937(?). Аб'ядноўвала зямляцтвы беларускіх студэнтаў асобных навучальных устаноў Ленінграда. Утворана ў выніку рэарганізацыі Асацыяцыі беларускіх студэнтаў ВНУ у Петраградзе.

Асноўныя задачы: нацыянальна-культурная праца, навуковая дзейнасць, матэрыяльная ўзаемадапамога. Выканаўчы орган — выбарнае праўленне. Супрацоўнічала з Ленінградскім гарадскім саветам пралетарскага студэнцтва і Цэнтральным бюро пралетарскага студэнцтва Беларусі. З 1927 на арганізацыю культурна-асветных мерапрыемстваў (адбываліся ў Беларускім доме асветы) атрымлівала грашовыя датацыі ад Наркамата асветы БССР (да 1500 руб. на навучальны год). Сябры зямляцтва ўдзельнічалі ў падрыхтоўцы літаратурна-музычных вечарын беларускіх пісьменнікаў Я. Купалы, Я. Коласа, Ц. Гартнага, пачынаючых літаратараў П. Кабзарэўскага, З. Піваварава, Б. Пятроўскага, Р. Сапуна (Р. Папараць), Я. Шарахоўскага. 

З зямляцтвам супрацоўнічалі беларускія вучоныя А. Сержпутоўскі, К. Пушкарэвіч, дзеячы беларускага нацыянальна-культурнага руху Я. Канчар, Л. Сеўрук і інш. Сярод сяброў беларускія пісьменнікі Р. Жалязняк, Р. Сапун, А. і П. Пруднікавы і інш. Са студзеня 1929 пры зямляцтве дзейнічала навуковае таварыства па вывучэнні Беларусі ў складзе каля 30 сяброў (старшыня праўлення А. Дрозд, навуковы сакратар Пратасевіч). Сябры таварыства (сярод іх М. Грынблат і інш.) удзельнічалі ў экспедыцыях па Беларусі, арганізаваных супрацоўнікамі АН БССР.

 Літаратура 
 Васілеўскі, Ю. Р. Беларускае студэнцкае зямляцтва / Ю. Р. Васілеўскі //  — С. 358.

Катэгорыя:Арганізацыі Санкт-Пецярбурга
Катэгорыя:Беларускія зямляцтвы
Катэгорыя:Арганізацыі беларусаў Расіі
Катэгорыя:1925 год у Санкт-Пецярбургу
Катэгорыя:Зніклі ў 1937 годзе
Катэгорыя:З’явіліся ў 1925 годзе